《贵阳雅颂二十四首同翠渠作 其十 禁约贪墨》
明代·祁顺

人心本真静，所欲乃异情。贪夫日割剥，溪壑何时盈。

有齿象焚身，吞饵鱼就烹。都台重国法，禁戒严且明。

化贪使为廉，四道归澄清。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。